钦定古今图书集成/方舆汇编/职方典/第1183卷 > 《白湖渡桥记》徐霖
## 钦定古今图书集成/方舆汇编/职方典/第1183卷 > 《白湖渡桥记》徐霖

去黄梅一舍许，有白湖，其源滥觞于蕲阳广济诸山，
而汇于太白。白湖，太白之支派也。湖之上旧有渡，渡
当南北之冲，驿传之往来，远近之负贩，租税之轮纳，
匪此弗达。春夏潦盈，济以小舟，往往运载不胜。秋冬
潦涸，涉以徒步，则又泥泞莫前，喧竞咨嗟，行者病焉。
成化乙巳冬，乐平朱璧廷献以进士宰兹邑，下车即
号于众曰：“维玆剧邑，寄予以民社，岁久弊滋，民利罔
兴。予虽不敏，欲渐修举。汝予同心，用赞予以有成。”既
而又曰：“维兹白湖，实邑大弊。梁以钜石，庶克坚久。工
费重大，弗资于有力，厥观罔成。”众曰：“诺。”侯乃选于众，
得冠带义民陈浙、张锦等，付以董理之责，募四乡耆
老冯瑾等，随其力之多寡，为工费之资。又期年而梁
告成。梁之基，撅以松木，四围甃以石版。其下穴三瓮
门，不朴不华，既坚且久。行无犄觕，水无患害，苦雨隆
冬，如履周道。于是老稚相与歌于野，商贾相与歌于
途。达官贵客之历是者，莫不歆艳叹羡，而侯亦膺显
擢去矣。梁成十年，予仲子行庆亦以进士继侯武而
致仕。知卫事石君信、大行人徐君钦等相与谋曰：“兹
梁之建，为利匪小。匪勒之石，无以永侯之功。石具而
征予以文。予惟先王之政，杠以济徒，梁以济舆，固二
梁也，而一年一役，至冬乃成。前此犹病涉也，岂若兹
梁之利哉？费不取于公帑，工不扰于齐民，义者资焉，
财者成焉，行者安焉。嗣而葺之，虽千稔可也。侯之功
不亦”大哉！侯公清畏慎，勤能干济，劝农，兴学，理财治
狱，备荒整戎，百废俱兴，利于民者，匪直一梁也。乃为
诗一通，并刻之石，俾往来之人歌之，以不忘乎侯之
功。《诗》曰：“白湖秋冬潦不污，牵捝弗涉怨且呼。我侯济
民馁得𫗦，尧尊甘芳置通衢，巉岩凿开得碔砆，琢磨
晶光瑕疵无。阳侯鞭笞神鬼俱。天吴紫凤”纷前驱，屹
然三门众流趋。翩翩车马走万夫，呻吟以讴病以甦。
我侯胸次吞江湖，三千凿凿忠信孚，痒痾疾痛切体
肤。如骢引驹鸡哺雏，如川泳鱼藻游凫。感侯盛德良
勤渠，瑱珉勒石辞匪谀。千秋万岁人生途，毋忘建梁
侯姓朱。